Šumska pedagogija

Školski sati na otvorenome uvođenjem praktičnog i iskustvenog pristupa u učenju i poučavanju, uz ostvarivanje svih planiranih ishoda jedan je od važnijih projekata naše škole.

U projektu sudjeluju učenici matične škole (2.d razred, učiteljica Moni Harča), te svi učenici područnih škola (PŠ Majurec, učiteljica Ana Cukor i Marija Prodan, PŠ Carevdar, učiteljica Milena Jovanovski i Metka Falk Berend, PŠ Kloštar Vojakovački, učiteljica Ivana Ban, PŠ Đurđic, učiteljica Suzana Mudrić i Jelena Rakić i PŠ Većeslavec, učiteljica Vanesa Matešin).

Šumska pedagogija učenicima služi da kroz opažanje i praćenje promjena u prirodi u svome neposrednom okolišu bilježenjem promjena, opisivanje viđenoga, predstavljanje dobivenih rezultata: vremenskih promjena, promjena u biljnom i životinjskome svijetu, djelatnosti ljudi tijekom godišnjih doba zorno uče. Učenici uče i o promjenama u prirodi oslanjajući se na senzorne informacije, a ponekad i oslanjajući se na prirodoslovne pojmove kroz igru uče obrnutim redoslijedom, zorno, zatim teorijski. Često su podijeljeni u skupine različitih životinja, istražuju mogućnosti opsega svoga glasa ali i glasanja divljih životinja.

Igre koje učiteljice same osmišljavaju interaktivne su i nude učenicima mnogo mogućnosti odabira, te slobode koja im je u današnje vrijeme najpotrebnija.

Priroda i vremenske neprilike ne surađuju uvijek sa satnicom održavanja projekta Šumske pedagogije ali nas uče da se i mi moramo prilagođavati. Priroda nas uči empatiji, prilagodbi, a i važnosti očuvanja mentalnog zdravlja.

Naša škola je na pravom putu da se oko nje češće čuje cika dječje radosti, malih istraživača koji osim što su sretni pritom i uče!